বিশ্ব ফুটবলের সব থেকে বড় আসর হলো বিশ্বকাপ ফুটবল। চার বছর পরপর অনুষ্ঠিত হয় জমজমাট এই আসর। ২০১৮ বিশ্বকাপ ফুটবল খেলা অনুষ্ঠিত হবে রাশিয়ায়। বিশ্বের সবচেয়ে জনপ্রিয় এই আসরটিতে বাংলাদেশের অংশ নেওয়ার সুযোগ হয়নি এখনও। অদূর ভবিষতে সুযোগ সৃষ্টির সম্ভবনাও কম। তবে বিশ্বকাপ অন্যান্য দেশের মতো বাংলাদেশেও ফুটবল জনপ্রিয় খেলা। আর বিশ্বকাপ ফুটবলের আসর আসলেই উন্মাদনার জোয়ারে ভাসে দেশের সব শ্রেণি-পেশার মানুষ। মানুষের মধ্যে উৎসবের উত্তেজনা চরম আকার ধারণ করে। বিশেষ করে পেলের দেশ ব্রাজিল আর ম্যারাডোনার দেশ আর্জেন্টিনার সমর্থন বাংলাদেশে বেশি। এছাড়া আছে জার্মানি ও ইতালির সমর্থকও। মাসব্যাপী বিশ্বকাপ ফুটবল নিয়ে বিভিন্ন পেশার মানুষের মতো রাজনৈতিক দলের নেতারাও সময় করে খেলা দেখেন উল্লাস করেন তর্ক-বিতর্কেও জড়িয়ে পড়েন ফুটবল খেলা নিয়ে। এই তর্ক কোনও কোনও রাজনীতিকের ক্ষেত্রে নিজ গৃহেও চলে। অন্যদের মতো নেতারাও খেলা-পরবর্তী বিশ্লেষণও কম করেন না।